ସ୍ନାୟୁଜନିତ ଝଟକା ବା ନ୍ୟୁରୋଜେନିକ ଶକ୍   ମେରୁଦଣ୍ଡରେ ଆଘାତ ଲାଗିଲେ ହୁଏ । ଏହାର ଲକ୍ଷଣ ମଧ୍ୟରେ ନିମ୍ନ ରକ୍ତଚାପ, ଧୀର ହୃତ୍‌ପିଣ୍ଡ ସ୍ପନ୍ଦନ, ଉଷ୍ମ ଚର୍ମ ଏବଂ ଶରୀରରେ ଅସ୍ୱାଭାବିକ ତାପମାତ୍ରା ସୃଷ୍ଟି ହୋଇପାରେ  ଏହା ଆଘାତ ସମୟରେ ଆରମ୍ଭ ହୋଇ ୪ରୁ ୧୨ ସପ୍ତାହ ପର୍ଯ୍ୟନ୍ତ ରହିପାରେ  ରୋଗ ଜଟିଳ ହେଲେ ବିଭିନ୍ନ ଅଙ୍ଗର କାର୍ଯ୍ୟ ପ୍ରଭାବିତ ହୋଇପାରେ  ସାଧାରଣତଃ ଚତୁର୍ଥ ମେରୁଅସ୍ଥି ଉପରକୁ ଥିବା ଅସ୍ଥିମାନଙ୍କରେ ଆଘାତ ହେଲେ ଏହି ଅବସ୍ଥା ଉପୁଜେ । ଅନ୍ୟାନ୍ୟ କାରଣ ମଧ୍ୟରେ ମେରୁଦଣ୍ଡ ନିଶ୍ଚେତକ, ଗୁଲେନ-ବାରେ ସିଣ୍ଡ୍ରୋମ, ସ୍ୱୟଂଶାସିତ ସ୍ନାୟୁ ପ୍ରଣାଳୀ ବିଷାକ୍ତ ପଦାର୍ଥ, ଟ୍ରାନ୍ସଭର୍ସ ମାୟେଲାଇଟିସ ଓ ଅନ୍ୟାନ୍ୟ ନିଉରୋପାଥି ଅନ୍ତର୍ଭୁକ୍ତ ହୋଇପାରେ । ଅନ୍ତର୍ନିହିତ ପ୍ରଣାଳୀ: ସିମ୍ପାଥେଟିକ ଟୋନ କ୍ଷତିଗ୍ରସ୍ଥ ହେଲେ ଏହା ସୃଷ୍ଟି ହୁଏ । ଏହା ଏକ ପ୍ରକାର ଡିଷ୍ଟ୍ରିବ୍ୟୁଟିଭ ବା ବଣ୍ଟନ‌କାରୀ ଝଟକା ବା ଶକ୍ । ଅନ୍ୟାନ୍ୟ ସମ୍ଭାବ୍ୟ ମାମଲାକୁ ଏଡ଼ାଇବା ପରେ ରୋଗର ଲକ୍ଷଣ ଏବଂ ମେଡିକାଲ ଇମେଜିଙ୍ଗ କରି ରୋଗ ନିର୍ଣ୍ଣୟ କରାଯାଏ । ଏହା ସ୍ପାଇନାଲ ଶକ୍‌ଠାରୁ ପୃଥକ୍ ରୋଗ ଯେଉଁଥିରେ ସ୍ପର୍ଶ, ମୋଟୋର ଏବଂ ରିଫ୍ଲେକ୍ସ ହାନୀ ହୋଇଥାଏ । ପ୍ରାରମ୍ଭିକ ଚିକିତ୍ସାରେ ସାଧାରଣତଃ ଶିରାଭ୍ୟନ୍ତର ତରଳ ପଦାର୍ଥ ଓ ବେକ ମେରୁଦଣ୍ଡର ଗତି ପ୍ରତିବନ୍ଧକ କରାଯାଏ । ଯଦି ଏହା ପର୍ଯ୍ୟାପ୍ତ ନୁହେଁ, ନର୍‌ଏପିନେଫ୍ରିନ  (ଔଷଧ) ଦେଇ ହାରାହାରୀ ଧମନୀ ରକ୍ତଚାପ ୯୦ ମିମି ପାରଦରୁ ଅଧିକ ରଖିବା ପାଇଁ ବ୍ୟବହୃତ ହୁଏ  ହୃତପିଣ୍ଡର ମନ୍ଥର ଗତି ବୃଦ୍ଧି କରିବା ନିମନ୍ତେ ଆଟ୍ରୋପିନ୍ ଦେଇ ଚିକିତ୍ସା କରାଯାଇପାରେ  ମେରୁଦଣ୍ଡକୁ ସ୍ଥିର କରିବା ପାଇଁ ଅସ୍ତ୍ରୋପଚାର ଆବଶ୍ୟକ ହୋଇପାରେ  ନ୍ୟୁରୋଜେନିକ୍ ଶକ୍ ଅପେକ୍ଷାକୃତ ଅସାଧାରଣ ଅଟେ। ଏହା ପ୍ରାୟ ୧୯% ବେକ ଏବଂ ୭% ଛାତି ମେରୁଦଣ୍ଡ ଆଘାତରେ ଦେଖାଯାଏ 